ଫେବୃଆରୀ ୧୨ ତାରିଖ ସୁଦ୍ଧା ରାଜ୍ୟର ସବୁ ୩୦ଟି ଜିଲ୍ଲାରେ ପହଞ୍ଚିବ ଏହି ବହି । ଫେବୃଆରୀ ୧୫ ସୁଦ୍ଧା ସବୁ ପିଲାଙ୍କୁ ଏହା ମାଗଣାରେ ମିଳିଯିବ । ୭୦୦ ପୃଷ୍ଠାର ଏହି ବହିରେ ସବୁ ବିଷୟର ପ୍ରଶ୍ନ ପତ୍ରର ପ୍ୟାଟର୍ଣ୍ଣ ସହ ଉତ୍ତର ବି ଦିଆଯାଇଛି ।
ଭୁବନେଶ୍ୱରଃ ରାଜ୍ୟର ମ୍ୟାଟ୍ରିକ୍ ପରୀକ୍ଷାର୍ଥୀଙ୍କ ପାଇଁ ଉଦ୍ଦିଷ୍ଟ 'ପରୀକ୍ଷା ଦର୍ପଣ' ପୁସ୍ତକ ଉନ୍ମୋଚିତ ହୋଇଛି । ପାଠ୍ୟ ପୁସ୍ତକ ଉତ୍ପାଦନ ଓ ବିକ୍ରୟ ଅନୁଷ୍ଠାନ ପରିସରରେ ଏହି ୭୦୦ ପୃଷ୍ଠାର ପୁସ୍ତକର ଉନ୍ମୋଚନ କରିଛନ୍ତି ଗଣ ଶିକ୍ଷା ମନ୍ତ୍ରୀ ସମୀର ରଞ୍ଜନ ଦାସ ।
ରାଜ୍ୟ ସରକାରଙ୍କ ନିଷ୍ପତ୍ତି କ୍ରମେ ରାଜ୍ୟର ସବୁ ସରକାରୀ ଓ ବେସରକାରୀ ସ୍କୁଲର ଦଶମ ଶ୍ରେଣୀ ଛାତ୍ରଛାତ୍ରୀଙ୍କ ପାଇଁ 'ପରୀକ୍ଷା ଦର୍ପଣ' ପୁସ୍ତକ ମାଗଣାରେ ଦେବାକୁ ଘୋଷଣା କରିଥିଲେ ମନ୍ତ୍ରୀ । ଏହା ଦ୍ବାରା ରାଜ୍ୟର ଦଶମ ଶ୍ରେଣୀର ମୋ'ଟ ୬,୨୦,୫୦୮ ଜଣ ଛାତ୍ରଛାତ୍ରୀ ଉପକୃତ ହେବେ। ଜିଲ୍ଲା ଶିକ୍ଷା ଅଧିକାରୀ ମାନେ ବହି ବଣ୍ଟନ କାର୍ଯ୍ୟର ଦାୟିତ୍ବ ନେବେ ।
"ବିଭାଗ କରିଥିବା ପ୍ରତିଶ୍ରୁତି ଆଜି ପୁରଣ ହେଉଛି । ଆଜି ଠାରୁ 'ପରୀକ୍ଷା ଦର୍ପଣ' ବହି ଛାତ୍ରଛାତ୍ରୀଙ୍କ ପାଖରେ ପହଞ୍ଚାଇବାର ବ୍ୟବସ୍ଥା କରାଯାଉଛି । ପ୍ରଥମେ ଉପାନ୍ତ ଓ ଗ୍ରାମାଞ୍ଚଳରେ ଏହାକୁ ପହଞ୍ଚାଚାଇବାର ଲକ୍ଷ ଧାର୍ଯ୍ୟ ହୋଇଛି," କହିଛନ୍ତି ଗଣ ଶିକ୍ଷା ମନ୍ତ୍ରୀ ସମୀର ରଞ୍ଜନ ଦାଶ ।
ସବୁ ଜିଲ୍ଲା ଶିକ୍ଷା ଅଧିକାରୀଙ୍କ ନିକଟରେ 'ପରୀକ୍ଷା ଦର୍ପଣ' ପୁସ୍ତକଗୁଡିକ ପହଞ୍ଚାଇବାର ବ୍ୟବସ୍ଥା କରାଯାଇଛି ।ପ୍ରଥମ ପର୍ଯ୍ୟାୟରେ ଆଜି ରାଜ୍ୟର ଉପାନ୍ତ ଜିଲ୍ଲା ନୂଆପଡା, ମାଲକାନାଗିରି, ନବରଙ୍ଗପୁର ଓ କୋରାପୁଟକୁ ମୋଟ ୫୦ ହଜାର ପୁସ୍ତକ ପଠାଯାଇଛି । ଏହି ପୁସ୍ତକ ପର୍ଯ୍ୟାୟ କ୍ରମେ ଫେବୃୟାରୀ ୧୨ ତାରିଖ ସୁଦ୍ଧା ସବୁ ୩୦ଟି ଜିଲ୍ଲାକୁ ପ୍ରେରଣ କରାଯିବାର ବ୍ୟବସ୍ଥା କରାଯାଇଛି ।
ଜିଲ୍ଲା ଶିକ୍ଷା ଅଧିକାରୀମାନେ ଫେବୃୟାରୀ ୧୫ ତାରିଖ ମଧ୍ୟରେ ରାଜ୍ୟର ସବୁ ଦଶମଶ୍ରେଣୀ ଛାତ୍ରଛାତ୍ରୀମାନଙ୍କୁ କିଭଳି ଏହି ପୁସ୍ତକ ପହଞ୍ଚିବ ତା'ର ବ୍ୟବସ୍ଥା କରିବା ସହ ତଦାରଖ କରିବେ । ତେବେ ଜିଲ୍ଲା ଶିକ୍ଷା ଅଧିକାରୀମାନେ ଜିଲ୍ଲାର ଉପାନ୍ତ ବ୍ଲକର ଛାତ୍ରଛାତ୍ରୀମାନଙ୍କୁ ପ୍ରାଥମିକତା ଦେବାକୁ ବ୍ୟବସ୍ଥା କରିବେ ଓ ପୁସ୍ତକ ବଣ୍ଟନରେ ନିୟୋଜିତ ରହିବେ ବୋଲି ବିଭାଗୀୟ ମନ୍ତ୍ରୀ ନିର୍ଦ୍ଦେଶ ଦେଇଛନ୍ତି।
ପୁସ୍ତକ ଉନ୍ମୋଚନ କାର୍ଯ୍ୟକ୍ରମରେ ମାଧ୍ୟମିକ ବୋର୍ଡ଼ର ସଭାପତି ଓ ପାଠ୍ୟ ପୁସ୍ତକ ପ୍ରକାଶନ ସଂସ୍ଥାର ନିର୍ଦ୍ଦେଶକ ପ୍ରମୁଖ ଉପସ୍ଥିତ ଥିଲେ । ପାଞ୍ଚ କୋଟି ଟଙ୍କାର ଅତିରିକ୍ତ ବ୍ୟୟରେ ଛାତ୍ରଛାତ୍ରୀଙ୍କ ସୁବିଧାକୁ ଦୃଷ୍ଟିରେ ରଖି 'ପରୀକ୍ଷା ଦର୍ପଣ' ପୁସ୍ତକ ପ୍ରକାଶିତ ହୋଇଛି । ଏହି ବହିରେ ରହିଛି ସବୁ ବିଷୟର ପ୍ରଶ୍ନ ପତ୍ର ସହ ଉତ୍ତର। ଉଭୟ ସବଡେକ୍ଟିଭ୍ ଓ ଅବଜେକ୍ଟିଭ୍ ପ୍ରଶ୍ନ ଏଥିରେ ସଂକଳିତ ହୋଇଛି ।
"'ପରୀକ୍ଷା ଦର୍ପଣ'ରେ ସମ୍ପୂର୍ଣ ପ୍ରଶ୍ନ ପତ୍ର ପ୍ୟାଟର୍ଣ୍ଣ ଦିଆଯାଇଛି । ଉତ୍ତର ବି ରହିଛି । ଏହାରି ଆଧାରରେ ହିଁ ବୋର୍ଡ଼ ପରୀକ୍ଷାରେ ପ୍ରଶ୍ନ ଆସିବ । ଏଥି ପାଇଁ ଡିସେମ୍ବର ମାସରୁ ପ୍ରସ୍ତୁତି ଓ ସଂକଳନ ଆରମ୍ଭ ହୋଇଥିଲା," କହିଛନ୍ତି ବୋର୍ଡ଼ ସଭାପତି ରାମାଶିଷ ହାଜରା ।
